[dc]વિ[/dc]દ્યાર્થી જગતમાં સૌથી વધારે ચર્ચાતો અને સૌથી અલગ અલગ નામે ઓળખાતો આ વિષય જ્યારથી માનવજાતે કુદરતનો અભ્યાસ કરવાનું શરૂ કર્યું ત્યારથી તેની સાથે રહ્યો છે. આ વિષય માટે ‘Boring Subject’, ‘ટપ્પા પડતા નથી’, ‘આ આપણી લાઈન નથી’ વગેરે જેવી ટિપ્પણીઓ વિદ્યાર્થી જગતમાં સંભળાતી રહે છે. આમ જોઈએ તો સ્કૂલ અથવા કૉલેજમાં ભારતીય શિક્ષણપદ્ધતિ પ્રમાણે એકસાથે પાંચ અથવા સાત વિષયો વિદ્યાર્થીએ ભણવાના રહેતા હોય છે અને આ બધા જ વિષયો એકબીજાથી તદ્દન અલગ પ્રકારના હોય છે. હવે બધા વિદ્યાર્થીઓની અભિરુચિ કે સમજણશક્તિ એક સરખી તો હોતી નથી ! એક અભ્યાસ મુજબ એકસાથે વધુમાં વધુ ત્રણ વિષયો ગમતા હોઈ શકે છે અને બાકીના વિષયોને તે ‘વેંઢારતો’ હોય છે. આ બાકીના વિષયો એટલે અઘરા વિષયો.